**ՏԵՂԵԿԱՆՔ-ՀԻՄՆԱՎՈՐՈՒՄ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2022 ԹՎԱԿԱՆԻ ԴԵԿՏԵՄԲԵՐԻ 15-Ի ԹԻՎ 1985-Ա ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**1. Իրավական ակտի ընդունման անհրաժեշտությունը (նպատակը)**

Հայաստանի Հանրապետությանը որպես նվիրատվություն տրվող գույքի ցանկի հստակեցում, այդ գույքի հանձնման-ընդունման աշխատանքների ժամկետների կանոնակարգում:

**2. Ընթացիկ իրավիճակը և խնդիրները**

ՀՀ ֆինանսների նախարարության (այսուհետ՝ Նախարարություն) և «Ստեպ Լոջիկ Յուգ» ՍՊԸ-ի (այսուհետ՝ Կատարող) միջև 2017թ.-ի նոյեմբերի 16-ին կնքվել է պետության կարիքների համար վիրտուալացված հաշվողական համակարգի ապարատա-ծրագրային կոմպլեքսի նախագծման, մատակարարման և ներդրման ծառայությունների մատուցման պետական գնման N ՀՀ ՖՆ-ԲՄԾՁԲ-17/3 պայմանագիր (այսուհետ՝ Պայմանագիր):

Պայմանագրի համաձայն՝ կատարողը մատակարարել և ներդրել է վիրտուալացված հաշվողական համակարգի ապարատա-ծրագրային կոմպլեքս, որը, ըստ պայմանագրի, պետք է անցներ 12-ամսյա փորձնական պրակտիկ կիրառում (այսուհետ՝ Փորձնական փուլ): Ըստ պայմանագրի 2.4.6 ենթակետի՝ փորձնական փուլի 9-րդ ամսում Կատարողը պարտավոր էր իր հաշվին տեղադրված հաշվողական ենթահամակարգերը (ք. Երևանում գտնվող հաշվողական համակարգ և ք. Դիլիջանում գտնվող հաշվողական համակարգ) փոխարինել նոր սերնդի 2018 թվականի սարքավորումներով:

Հայաստանի Հանրապետության կառավարության 2022 թվականի դեկտեմբերի 15-ի «Գնման պայմանագրում փոփոխություններ կատարելու և գույքը որպես նվիրատվություն ընդունելու ու ամրացնելու մասին» N 1985-Ա որոշման (այսուհետ՝ Որոշում) 6-րդ կետով պետք է նախատեսված լիներ Կատարողի կողմից արդեն իսկ մատակարարված հաշվողական ենթահամակարգերը (Որոշման Հավելված 2-ով սահմանված գույքը) որպես Հայաստանի Հանրապետության նվիրատվություն ընդունումը:

Նախագծի քննարկման փուլում Հավելված 2-ում սխալմամբ ներառվել են ոչ թե Կատարողի կողմից մատակարարված հաշվողական ենթահամակարգերը, այլ Փորձնական փուլից հետո մատակարարման ենթակա՝ Պայմանագրի Հավելված 1-ով սահմանված հաշվողական ենթահամակարգերը:

**3. Տվյալ բնագավառում իրականացվող քաղաքականությունը**

Նախագծի ընդունմամբ տվյալ բնագավառում ներկայումս իրականացվող քաղաքա­կանու­թյան փոփոխություն չի նախատեսվում:

**4. Կարգավորման նպատակը և բնույթը**

Որոշման մեջ առկա անճշտության վերացում և Կատարողի կողմից մատակարարված հաշվողական ենթահամակարգերը որպես նվիրատվություն ընդունում:

**5. Կապը ռազմավարական փաստաթղթերի հետ.** **Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Նախագիծը կապված չէ ռազմավարական փաստաթղթերի հետ:

**6. Նախագծի մշակման գործընթացում ներգրավված ինստիտուտները և անձինք**

Իրավական ակտի նախագիծը մշակվել է Նախարարության կողմից:

**7. Ակնկալվող արդյունքը**

Նախարարությանը ապարատածրագրային կոմպլեքսի հաշվողական ենթահամակարգերի անհատույց հատկացում: